b'\n_START_ARTICLE_\nBritannian Grand Prix 2016\n_START_SECTION_\nVapaat harjoitukset\n_START_PARAGRAPH_\nSauberin Marcus Ericsson t\xc3\xb6rm\xc3\xa4si sein\xc3\xa4\xc3\xa4n Stowe -mutkassa. T\xc3\xb6rm\xc3\xa4yksessa Ericssonin ratti irtosi, ja auto k\xc3\xa4rsi suuret vauriot, joita ei ehditty korjata ennen iltap\xc3\xa4iv\xc3\xa4n aika-ajoja. Ericsson k\xc3\xa4ytettiin sairaalassa, ja h\xc3\xa4n sai luvan osallistua kilpailuun varikkosuoralta.\n_START_SECTION_\nKilpailu\n_START_PARAGRAPH_\nKilpailuun l\xc3\xa4hdettiin turva-auton takaa, koska ennen l\xc3\xa4ht\xc3\xb6\xc3\xa4 ollut rankkasade kasteli radan. Viidennell\xc3\xa4 kierroksella turva-auto poistui radalta ja kilpailu p\xc3\xa4\xc3\xa4si toden teolla alkuun. Turva-auton per\xc3\xa4ss\xc3\xa4 varikolle tuli valtaosa kuljettajista vaihtamaan v\xc3\xa4likelinrenkaat alleen. Kilpailun k\xc3\xa4rki kuitenkin jatkoi radalla. Seuraavalta kierrokselta Red Bullin Max Verstappen ajoi varikolle, ja kierrosta my\xc3\xb6hemmin my\xc3\xb6s Mercedes -kuljettajat. Kierroksella 7 Manorin Pascal Wehrleinista tuli kilpailun ensimm\xc3\xa4inen keskeytt\xc3\xa4j\xc3\xa4. Wehrlein py\xc3\xb6r\xc3\xa4hti radan ensimm\xc3\xa4isess\xc3\xa4 mutkassa j\xc3\xa4\xc3\xa4den hiekkahidasteeseen jumiin. Virtuaalinen turva-auto tuli radalle._NEWLINE_Kierroksella 10 Valtteri Bottas spinnasi yhdeks\xc3\xa4nnelt\xc3\xa4 sijalta pudoten 13:ksi. Kierroksella 16 Max Verstappen ohitti toisena ajaneen Nico Rosbergin. Samalla kierroksella Ferrarin Sebastian Vettel ajoi varikolle vaihdatuttamaan kuivankelin mediumrenkaat alleen. Seuraavalta kierrokselta muun muassa Kimi R\xc3\xa4ikk\xc3\xb6nen teki saman siirron._NEWLINE_Radan ensimm\xc3\xa4isess\xc3\xa4 mutkassa n\xc3\xa4htiin runsaasti leve\xc3\xa4ksi ajoja. Sebastian Vettel py\xc3\xb6r\xc3\xa4hti ja ajoi my\xc3\xb6hemm\xc3\xa4ss\xc3\xa4 vaiheessa mutkan suoraksi samassa paikassa. Samoin Vettelin tallikaveri Kimi R\xc3\xa4ikk\xc3\xb6nen ajoi samaisessa kohdassa kahdesti pitk\xc3\xa4ksi, kuten my\xc3\xb6s Max Verstappen. My\xc3\xb6s Lewis Hamilton ja Carlos Sainz k\xc3\xa4viv\xc3\xa4t rataviivojen ulkopuolella. Fernando Alonso py\xc3\xb6r\xc3\xa4hti niin ik\xc3\xa4\xc3\xa4n ensimm\xc3\xa4isess\xc3\xa4 mutkassa ja liukui ratavalleihin asti hipaisten etusiivell\xc3\xa4\xc3\xa4n sein\xc3\xa4\xc3\xa4. Alonso onnistui jatkamaan matkan tekoa. Rio Haryanto ajoi p\xc3\xa4in sein\xc3\xa4\xc3\xa4 samassa kohdassa ja joutui keskeytt\xc3\xa4m\xc3\xa4\xc3\xa4n kilpailunsa._NEWLINE_Sebastian Vettel ohitti radan kolmosmutkassa Felipe Massan kierroksella 38. Vettel ajoi m\xc3\xa4r\xc3\xa4ll\xc3\xa4 ajolinjalla mutkan pitk\xc3\xa4ksi, jolloin my\xc3\xb6s Massa joutui radan ulkopuolelle. Vetteli\xc3\xa4 rankaistiin tilanteesta viiden sekunnin aikarangaistuksella, joka ei kuitenkaan vaikuttanut h\xc3\xa4nen loppusijoitukseensa._NEWLINE_Britannian osakilpailun voittoon ajoi Lewis Hamilton. Voitto oli Hamiltonille nelj\xc3\xa4s kotiradallaan ja jo kolmas per\xc3\xa4kk\xc3\xa4inen. Hamiltonista tuli voitollaan my\xc3\xb6s eniten voittoja Silverstonesta saavuttanut brittikuljettaja. Nico Rosberg ajoi toiseksi ohittaen kolmanneksi ajaneen Max Verstappenin kierroksella 38. Daniel Ricciardo ajoi nelj\xc3\xa4nneksi ennen Kimi R\xc3\xa4ikk\xc3\xb6st\xc3\xa4. Valtteri Bottas oli maalissa lopulta 14:s._NEWLINE_Kilpailun j\xc3\xa4lkeen tuomaristo langetti Nico Rosbergille kymmenen sekunnin aikarangaistuksen s\xc3\xa4\xc3\xa4nt\xc3\xb6jen vastaisesta radiokeskustelusta kilpailuinsin\xc3\xb6\xc3\xb6rin kanssa. Rosbergia opastettiin kilpailun lopulla selvitt\xc3\xa4m\xc3\xa4\xc3\xa4n vaihdelaatikko-ongelmat. Rangaistuksen my\xc3\xb6t\xc3\xa4 Max Verstappen nousi toiseksi ja Rosberg putosi kolmanneksi.'